# Apstiprināts

# ar Rīgas domes 24.08.2022.

# lēmumu Nr. 1754

## Darba uzdevums

**lokālplānojuma izstrādei zemesgabalam Rātsupītes ielā bez numura (kadastra apzīmējums 01001042051)**

**1. Lokālplānojuma izstrādes pamatojums**

Rīgas teritorijas plānojuma grozījumu un detalizācijas nepieciešamība, lai radītu priekšnoteikumus sekmīgai uzņēmējdarbības nodrošināšanai – jaunas mazstāvu daudzdzīvokļu māju teritorijas attīstībai, nosakot tam nepieciešamo funkcionālo zonējumu, apbūves parametrus un infrastruktūru.

**2. Rīgas plānošanas dokumentos noteiktais teritorijas attīstības raksturojums**

Rīgas ilgtspējīgas attīstības stratēģijā līdz 2030. gadam (turpmāk – Stratēģija) ietvertajās Rīgas pilsētas apdzīvojuma struktūras vadlīnijās lokālplānojuma teritorija noteikta kā savrupmāju apbūves teritorija, jo tā atrodas zaļi zilajā perifērijā.

Ainavu tematiskajā plānojumā lokālplānojuma teritorija noteikta kā transformējamā teritorija – teritorija, kas šobrīd nav apbūvēta vai kuru nepieciešams pārbūvēt, nosakot piemērotāko apbūves struktūras tipu. Piemērotāko apbūves struktūras tipu ieteicams noteikt lokālplānojuma vai detālplānojuma izstrādes ietvaros, ņemot vērā kopējo pilsētas kompozīciju, telpisko struktūru un plānoto attīstības virzienu.

Ainavu tematiskajā plānojumā uzsvērta lokālplānojumu loma ainavu attīstības ietekmēšanā, detalizējot vai mainot teritorijas plānojumos noteikto funkcionālo zonējumu, nosakot jaunus transporta būvju koridorus, precizējot apgrūtinājumus un nosakot papildu prasības teritorijas izmantošanai.

Atbilstoši Meliorācijas attīstības tematiskā plānojuma 2. pielikumam “Lietus ūdens novadīšanas infrastruktūra Rīgā” lokālplānojuma teritorija ietilpst valsts nozīmes poldera teritorijā.

Aizsargjoslu un aprobežojumu tematiskajā plānojumā ietvertajos pielikumos – 2. pielikums “Rīgas pilsētas centralizētās ūdensapgādes tīklu sistēmas” un 3. pielikums “Rīgas pilsētas centralizētās kanalizācijas tīklu sistēmas” – atspoguļots, ka lokālplānojuma teritorijā nav pieejama centralizēta ūdensapgāde un kanalizācija.

Valsts un pašvaldības funkciju nodrošināšanai nepieciešamo teritoriju tematiskajā plānojumā attēlotās kartoshēmas atspoguļo plašo spektru ar lokālplānojuma teritorijā un sasniedzamā attālumā nepieejamajiem pakalpojumiem. Vienīgais tuvējā apkārtnē pieejamais pakalpojums ir sporta infrastruktūra, pateicoties sporta centram “Kleisti”, bet tādas dzīvošanai svarīgas funkcijas kā, piemēram, pirmsskolas izglītības iestādes, skolas, veselības aprūpes iestādes, pieejamas tuvākais Imantas apkaimē.

Tādēļ Mājokļu attīstības tematiskā plānojuma 16. pielikumā “Plānotās apbūves teritorijas, kur iespējama dzīvojamā apbūve” lokālplānojuma teritorija novērtēta kā zemas kvalitātes apbūves teritorija.

Saskaņā ar dabas datu pārvaldības sistēmā “Ozols” iekļauto informāciju teritorijas dienvidu daļā atrodas īpaši aizsargājamo sugu dzīvotnes un īpaši aizsargājami biotopi vai sugas.

Ņemot vērā iepriekšminēto, nepieciešams rūpīgi izvērtēt piemērotāko apbūves tipu un noteikt tam atbilstošus apbūves parametrus.

**3. Lokālplānojuma izstrādes uzdevums**

3.1. Raksturot lokālplānojuma teritorijas plānotās attīstības atbilstību Stratēģijai un Rīgas teritorijas plānojuma līdz 2030. gadam izstrādes ietvaros apstiprinātajiem tematiskajiem plānojumiem.

3.2. Izstrādāt detalizētus teritorijas funkcionāli telpiskos risinājumus (ietverot objektu funkcijas apbūves izvietojuma zonas un apjomus), kas ir pamatoti ar pilsētas telpiskās struktūras analīzi.

3.3. Izstrādāt apbūves principiālā izvietojuma skici, noteikt insolācijas prasības un noteikt teritorijas apstādījumu struktūras pamatprincipus, paredzēt publiskās ārtelpas un privātās ārtelpas apstādījumu struktūru.

3.4. Izvērtēt sociālās infrastruktūras pieejamību, tai skaitā pirmsskolas izglītības iestāžu apbūves nodrošinājuma nepieciešamību, izvērtējot Mārupes pašvaldības piedāvātās iespējas.

3.5. Noteikt lokālplānojuma teritorijai piegulošo ielu un iekškvartālā plānoto ielu statusu, kā arī sniegt priekšlikumu zemes vienību turpmākai sadalei.

3.6. Veikt lokālplānojuma teritorijā plānotās attīstības ietekmes uz meliorācijas sistēmu izpēti (pievienojot sistēmas apsekošanas aktu) un izstrādāt meliorācijas risinājumus teritorijas inženiertehniskai sagatavošanai, kas nepasliktina apkārtējo teritoriju hidroloģisko režīmu.

3.7. Paredzēt ilgtspējīgus lietusūdens apsaimniekošanas risinājumus, integrējot tos kopīgajā publiskās ārtelpas sastāvā, paredzot lietus notekūdeņu pilnīgu vai daļēju uzkrāšanu pašā lokālplānojuma teritorijā.

3.8. Veikt dendroloģisko izpēti, lai identificētu aizsargājamos kokus un noteiktu to aizsardzības zonas atbilstoši MK 16.03.2010. noteikumiem Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” un saskaņā ar Rīgas domes 09.06.2015. saistošajiem noteikumiem Nr. 154 “Rīgas pilsētas vietējas nozīmes aizsargājamo koku uzturēšanas un aizsardzības saistošie noteikumi”.

3.9. Noteikt nosacījumus aizsardzības pasākumiem aizsargājamo/saglabājamo koku saglabāšanai un grafiskajā daļā norādīt aizsargājamo koku aizsardzības zonas.

3.10. Veikt meža inventarizāciju, lai konstatētu meža esību/neesību lokālplānojuma teritorijā atbilstoši Meža likuma 29. pantam.

3.11. Atbilstoši Dabas aizsardzības pārvaldes datu bāzē “Ozols” pieejamai informācijai zemesgabalā atrodas Eiropas Savienības aizsargājams biotops 2180 “Mežainās piejūras kāpas”. Saņemt attiecīgās jomas sertificēta speciālista slēdzienu ar rekomendācijām/nosacījumiem biotopa labvēlīga aizsardzības stāvokļa nodrošināšanai. Novērtēt ieceres īstenošanas rezultātā radīto antropogēno slodzi un noteikt antropogēnās slodzes mazināšanas pasākumus.

3.12. Noteikt prasības apstādījumu ierīkošanai, tai skaitā paredzēt dižstādu stādīšanu, prasības koku, krūmu stādīšanai inženierkomunikāciju tuvumā (pietuvinājumi) u. c. prasības. Risinājumi jāsaskaņo ar sertificētu kokkopi – arboristu, kas specializējies koku aizsardzības risinājumu izstrādē.

3.13. Plānojuma izstrādē maksimāli saglabāt teritorijas dabīgo reljefu, augsnes virskārtu (segu) un esošos kokus. Aizliegts veikt būvniecību saglabājama koka vainaga projekcijas zonā, izņemot, ja būvprojektā paredzētie risinājumi nodrošina koka saglabāšanu un augšanu (Rīgas domes 12.12.2005. saistošo noteikumu Nr. 34 “Rīgas teritorijas izmantošanas un apbūves noteikumi” 220. punkta prasības).

3.14. Noteikt normatīvo autonovietņu un velonovietņu daudzumu un definēt prasības autonovietņu un velonovietņu izvietojumam un to apzaļumojumam.

3.15. Veikt sabiedriskā transporta, gājēju un velo infrastruktūras tīkla esošās situācijas izpēti:

3.15.1. izvērtējot sabiedriskā transporta satiksmes organizāciju, veikt gājēju piekļuves iespēju analīzi un esošo pieturvietu noslogojuma analīzi, izstrādāt piekļuves shēmu un nepieciešamības gadījumā sagatavot sabiedriskā transporta maršrutu un pieturvietu izvietojuma organizācijas izmaiņu shēmu, ņemot vērā tuvumā esošās sabiedriskā transporta pieturvietas;

3.15.2. izvērtējot veloinfrastruktūras tīklu, veikt piekļuves iespēju un lokālplānojuma teritorijas apkalpes analīzi, ņemot vērā esošo riteņbraucēju skaitu, grafiski attēlot šo plūsmu intensitāti un virzienus.

3.16. Izstrādāt perspektīvās satiksmes organizācijas shēmas, attēlojot galvenos satiksmes dalībnieku (gājējs, riteņbraucējs, sabiedriskais transports, autotransports) kustības virzienus, sniedzot risinājumus ērtai un drošai piekļuvei lokālplānojuma teritorijai un tās sasaistei ar esošiem publiskās ārtelpas elementiem.

3.17. Izstrādāt perspektīvā sabiedriskā transporta nodrošinājuma risinājumus ar pieturvietu izvietojumu, paredzot ērtu piekļuvi tām no visiem lokālplānojuma punktiem.

3.18. Izstrādāt lokālplānojuma iekšējās satiksmes organizēšanas ielu tīklu, nepieciešamības gadījumā nosakot ielām sarkanās līnijas un paredzot to saslēgt vienotā sistēmā ar apkārtējo teritoriju esošo un plānoto ielu tīklu. Visām projektējamām ielām izstrādāt perspektīvos ielu šķērsprofilus. Satiksmes organizācijas risinājumiem jābūt balstītiem ilgtspējīgos pilsētvides risinājumos.

3.19. Veidot lokālplānojuma ielu tīklu, kurš ir pielāgots drošai un ērtai gājēju un velosipēdistu satiksmei gan lokālplānojuma teritorijā, gan savienojoties ar pilsētas infrastruktūru, rēķinoties ar dažāda vecuma un spēju cilvēku grupām.

3.20. Izvērtēt esošās inženiertehniskās infrastruktūras nodrošinājuma atbilstību teritorijas perspektīvajai attīstībai un noteikt nepieciešamo perspektīvo inženiertehniskās apgādes tīklu un būvju izvietojumu.

3.21. Teritorijas izmantošanas un apbūves noteikumos ietvert nosacījumus, kā tiks realizēta būvniecība pa kārtām, tai skaitā ietverot publiskās ārtelpas labiekārtojumu.

3.22. Pirms redakcijas izstrādes uzsākšanas saņemt no Vides pārraudzības valsts biroja lēmumu par ietekmes uz vidi stratēģiskā novērtējuma piemērošanas nepieciešamību teritorijas lokālplānojumam.

3.23. Plānojuma izstrādes gaitā izvirzīto prasību precizēšanai un veiksmīgāku risinājumu iegūšanai nepieciešamības gadījumā konsultēties ar Rīgas domes nozaru departamentiem.

**4. Lokālplānojuma teritorija**

Lokālplānojuma teritorija ietver zemesgabalu Rātsupītes ielā bez numura (kadastra apzīmējums 01001042051) ar kopējo platību aptuveni 5,4 ha.

**5. Lokālplānojuma izstrādē iesaistāmās institūcijas**

Institūcijas, no kurām nepieciešams saņemt nosacījumus lokālplānojuma izstrādei un atzinumus par izstrādātajām lokālplānojuma redakcijām:

5.1. Valsts vides dienesta Lielrīgas reģionālā vides pārvalde;

5.2. Dabas aizsardzības pārvalde;

5.3. Latvijas Ģeotelpiskās informācijas aģentūra;

5.4. VAS “Latvijas valsts ceļi”;

5.5. Veselības inspekcija;

5.6. SIA “Rīgas ūdens”;

5.7. AS “Augstsprieguma tīkls”;

5.8. AS “Sadales tīkls”;

5.9. AS “Gaso”;

5.10. SIA “Tet”;

5.11. AS “RĪGAS SILTUMS”.

**6. Normatīvie akti un dokumenti lokālplānojuma izstrādei**

6.1. Teritorijas attīstības plānošanas likums;

6.2. Aizsargjoslu likums;

6.3. likums “Par ietekmes uz vidi novērtējumu”;

6.4. Zemes ierīcības likums;

6.5. Likums “Par kultūras pieminekļu aizsardzību”;

6.6. MK 19.08.2014. noteikumi Nr. 500 “Vispārīgie būvnoteikumi”;

6.7. MK 14.10.2014. noteikumi Nr. 628 “Noteikumi par pašvaldību teritorijas attīstības plānošanas dokumentiem” (turpmāk – MK noteikumi Nr. 628);

6.8. MK 30.04.2013. noteikumi Nr. 240 “Vispārīgie teritorijas plānošanas, izmantošanas un apbūves noteikumi” (turpmāk – MK noteikumi Nr. 240);

6.9. MK 08.07.2014. noteikumi Nr. 392 “Teritorijas attīstības plānošanas informācijas sistēmas noteikumi”;

6.10. Rīgas ilgtspējīgas attīstības stratēģija līdz 2030. gadam (apstiprināta ar Rīgas domes 27.05.2014. lēmumu Nr. 1173);

6.11. Rīgas domes 20.12.2005. saistošie noteikumi Nr. 34 “Rīgas teritorijas izmantošanas un apbūves noteikumi”;

6.12. 11 tematiskie plānojumi, kas izstrādāti un apstiprināti Rīgas teritorijas plānojuma līdz 2030. gadam ietvaros;

6.13. citi normatīvie akti, kas attiecas uz darba uzdevumā noteikto uzdevumu izpildi.

**7. Prasības lokālplānojuma izstrādei**

7.1. Lokālplānojums sastāv no paskaidrojuma raksta, grafiskās daļas, teritorijas izmantošanas un apbūves noteikumiem un pielikumiem.

7.2. Paskaidrojuma raksts ietver:

7.2.1. teritorijas pašreizējās izmantošanas aprakstu un teritorijas attīstības priekšnosacījumus;

7.2.2. teritorijas attīstības mērķu un uzdevumu aprakstu;

7.2.3. Rīgas teritorijas plānojuma 2006.–2018. gadam grozījumu un/vai detalizācijas nepieciešamības pamatojumu un attīstības ieceres atbilstību Stratēģijai un tematisko plānojumu risinājumiem;

7.2.4. lokālplānojuma risinājumu (tai skaitā lokālplānojuma īstenošanas kārtības aprakstu un pamatojumu).

7.3. Grafiskās daļas sastāvā ietilpst:

7.3.1. teritorijas pašreizējās izmantošanas plāns ar teritorijā esošajām aizsargjoslām un apgrūtinājumiem (M 1:2000);

7.3.2. plānotā funkcionālā zonējuma plāns ar teritorijas izmantošanas aprobežojumiem (M 1:2000);

7.3.3. citi plāni un shēmas, kas attēlo nosacījumu kopumu teritorijas attīstības veicināšanai un plānotās apbūves ieceres īstenošanai (transporta plūsmas organizācijas un sociālās infrastruktūras nodrošinājums, galveno inženiertehniskās apgādes tīklu un būvju izvietojums, apstādījumu attīstības koncepcija u. c.).

7.4. Teritorijas izmantošanas un apbūves noteikumos nosaka:

7.4.1. teritorijas atļautās izmantošanas veidu(-us), izmantošanas nosacījumus un apbūves parametrus lokālplānojumā noteiktajām funkcionālajām zonām un apakšzonām saskaņā ar MK noteikumiem Nr. 240;

7.4.2. vides pieejamības nosacījumus;

7.4.3. labiekārtojuma nosacījumus;

7.4.4. prasības inženiertehniskajam nodrošinājumam;

7.4.5. pasākumus plānotās darbības ietekmes mazināšanai uz apkārtējām teritorijām vides aizsardzības un veselības jomā;

7.4.6. lokālplānojuma īstenošanas kārtību un nosacījumus.

7.5. Pielikumos pievieno:

7.5.1. Rīgas domes lēmumu par lokālplānojuma izstrādes uzsākšanu, darba uzdevumu un lokālplānojuma robežu;

7.5.2. pārskatu par privātpersonu priekšlikumiem (ja tādi ir iesniegti) un to ņemšanu vērā;

7.5.3. pārskatu par institūciju sniegtajiem nosacījumiem un to ievērošanu;

7.5.4. citu informāciju, kas izmantota lokālplānojuma izstrādei (piemēram, izpētes, telpiskās analīzes, ekspertīzes, ekspertu slēdzieni u. tml.).

**8. Prasības lokālplānojuma publiskai apspriešanai**

8.1. Atbilstoši MK noteikumu Nr. 628 un šī darba uzdevuma 7. punkta prasībām sagatavoto lokālplānojuma redakciju Rīgas domes Pilsētas attīstības departaments iesniedz izskatīšanai Rīgas domē, kura pieņem lēmumu par lokālplānojuma redakcijas nodošanu publiskai apspriešanai un institūciju atzinumu saņemšanai saskaņā ar MK noteikumiem Nr. 628.

8.2. Pēc Rīgas domes lēmuma pieņemšanas par lokālplānojuma redakcijas nodošanu publiskai apspriešanai un institūciju atzinumu saņemšanai lokālplānojuma izstrādātājs vienojas ar lokālplānojuma izstrādes vadītāju par publiskās apspriešanas norises laiku un publiskās apspriešanas sanāksmes datumu, uz kuru izstrādātājs sagatavo lokālplānojuma prezentāciju.

8.3. Ne vēlāk kā vienu nedēļu pirms publiskās apspriešanas uzsākšanas lokālplānojuma izstrādātājs iesniedz Rīgas domes Pilsētas attīstības departamenta Pilsētvides attīstības pārvaldei (turpmāk – Pārvalde) publiskās apspriešanas planšetes maketu tās satura saskaņošanai.

8.4. Publiskās apspriešanas planšetes un stenda saturs ietver paziņojumu par lokālplānojuma publisko apspriešanu, kas sastādīts atbilstoši MK noteikumu Nr. 628 83. punkta prasībām, un būtiskāko vizuālo un teksta informāciju par lokālplānojuma risinājumiem.

8.5. Ne vēlāk kā divas dienas pirms publiskās apspriešanas uzsākšanas lokālplānojuma izstrādātājs iesniedz Pārvaldē divpusēju publiskās apspriešanas planšeti izvietošanai Rīgas domes Pilsētas attīstības departamenta Klientu apkalpošanas centra skatlogā (izmērs ~A0) un, sākot ar lokālplānojuma publiskās apspriešanas pirmo dienu, nodrošina informatīvā stenda (izmērs ne mazāks kā 1,0 m×2,0 m) atrašanos lokālplānojuma teritorijā iedzīvotājiem brīvi pieejamā vietā (izvietošana saskaņojama ar zemesgabala īpašnieku).

8.6. Pēc publiskās apspriešanas beigām lokālplānojuma izstrādātājs iesniedz Pārvaldē pārskatu par publiskās apspriešanas laikā saņemtajiem priekšlikumiem un institūciju atzinumiem ar atzīmi par to ņemšanu vērā vai noraidīšanu un komentāriem, ja priekšlikums tiek noraidīts.

**9. Prasības lokālplānojuma noformēšanai un iesniegšanai**

9.1. Lokālplānojuma teksta daļa izstrādājama valsts valodā un noformējama uz A4 formāta lapām. Ilustrācijas un pielikumi var būt uz A3 vai cita formāta lapām, kas salocītas A4 formātā un iesietas sējumā. Lokālplānojuma projekts iesienams cietos vākos, un visām sējuma lapām jābūt numurētām.

9.2. Teritorijas attīstības plānošanas informācijas sistēmā (TAPIS) izstrādātais lokālplānojuma projekts iesniedzams Rīgas domes Pilsētas attīstības departamentā vienā eksemplārā, klāt pievienojot CD datu nesēju ar lokālplānojuma grafisko daļu elektroniskajā formā (\*.dwg vai \*.dgn datņu formātā).

9.3. Uz visām grafiskās daļas lapām labajā apakšējā stūrī jābūt rakstlaukumam, kurā norāda šādu informāciju – pasūtītājs, izstrādātājs, lokālplānojuma nosaukums, rasējuma lapas nosaukums, kopējais lokālplānojuma grafiskās daļas lapu skaits, lapas numurs pēc kārtas, mērogs, kā arī izstrādātāja, daļas vai sadaļas vadītāja un tehniskā izstrādātāja vārds, uzvārds, paraksts un datums.

9.4. Lokālplānojuma ilustrācijās, pielikumos un grafiskajā daļā obligāti norāda atsauci uz izmantoto pamatdatu autorību un lietotos (nosacītos) apzīmējumus.

9.5. Lokālplānojumam jābūt noformētam atbilstoši MK 04.09.2018. noteikumiem Nr. 558 “Dokumentu izstrādāšanas un noformēšanas kārtība”.

|  |  |
| --- | --- |
| Direktore | I. Purmale |